Hogyan készüljünk egy teljesítménytúrára?
gyakorlati útmutató

Egy teljesítménytúra sikeres teljesítése nagymértékben függ a megfelelő fizikai és szellemi rákészüléstől. Ezek mértéke a kiszemelt táv és szintemelkedés nagyságával legyenek egyenesen arányosak. Vegyük figyelembe a várható időjárást is, főleg a pszichikai felkészülés során. De vegyük figyelembe a várható időjárás ellenkezőjét is, hiszen mindnyájan tudjuk, hogy az időjósok szavát nem szabad készpénznek venni. Tehát ha verőfényes napsütést ígérnek, akkor az esőkabát legyen az első, amit a hátizsákba teszünk.

Fizikai felkészülés:

Ez a túraizmok megfelelő megmozgatását jelenti. (Túraizmok = minden izom, amit menésre, mászásra, ugrásra, kúszásra használunk, valamint a serpaüzemmódhoz nélkülözhetetlen váll- és hátizmok összessége.)

Néhány ötlet:

- Tegyünk súlyzókat a hátizsákunkba, és másszuk meg a környék legmagasabb panelházát. Ha a környéken csak kisebb házak vannak, akkor a gyakorlatot többször ismételjük meg. Ha gyengék vagyunk, akkor esetleg otthon is hagyhatjuk a hátizsákot, vagy pedig lifttel is eljuthatunk az épület tetejére. Ilyen esetben az agy kispistázásért felelős hormonjai elszaporodhatnak!
- Járjunk minden nap a tőlünk legmesszebbre eső ábécébe. Gyalog. De előbb az utca összes lakójához csöngessünk be a következő kérdéssel: "Mit hozzak önnek a boltból?" Ne engedjük magunkat lebeszélni. A gyakorlat akkor tekinthető megfelelő edzésnek, ha a bolt legalább 3 km-re van, és kedves szomszédaink kérését csak több forduló alatt, minden esetben szatyroktól roskadozva tudjuk kielégíteni.
- Mindenhová kerülővel menjünk. Lehetőleg gyalog. Így, még ha a szomszéd lányhoz/fiúhoz mennénk randizni, akkor is elérhetjük, hogy több km-t bejárva, izzadtan, ziláltan-kócosan, zoknibüdösen érkezzünk meg.

Pszichikai ráhangolódás:

- Már egy héttel a túra előtt ne legyen más gondolatunk, csak hogy megyünk túrázni. A gyakorlat akkor elfogadható, ha bármely kérdésre csak annyit tudunk mondani: "Túra". Még elfogadható az is, ha néha a túra adatait mormolgatjuk magunkban.

Felkészülés szempontjából a legfontosabb a túra előtti este. Lehetőleg csoportosan aludjunk a rajt közelében, a szálláshelyen. Nagyon fontos, hogy az alvás időtartama minimális legyen, hogy már induláskor brutálisan tudjunk kinézni egyrészt arcilag, másrészt a fáradtságtól fordítva felvett túrabakancs miatt. Az igazi profik egymással elcserélt felemás lábbelikben csörtetnek a rajthelyre. Igazi kombináció a jobbos bakancs+balos túracipő természetesen kellő méretbeli eltéréssel, ami annyit jelent, hogy az egyik félpár szorítson, a másik legyen csónak jellegű.

Az alvás mellett nem elhanyagolható az adrenalin-fokozás, mely kellőképpen felpörget minket a másnapi túrára. Ennek első lépcsője lehet a szálláshely aprólékosan kivitelezett leamortizálása.

Ha ezen túlvagyunk, fordítsunk figyelmet egymásra. Az igazi adrenalin-szint eléréséhez ez talán a legfontosabb. Ehhez nem tudunk lépésenkénti útmutatást adni, hiszen az adott szálláshely jelentősen befolyásolhatja a lehetőségeinket. Nézzünk inkább néhány fényképpel illusztrált példát, mely egy konditeremként működő szálláshelyen készült:

- Lógassuk fel egymást fejjel lefelé, de ne várjuk meg társunk beleegyezését.

- Küldjük el kötelet mászni barátunkat, majd hirtelen vágjuk el a tartókötelet.

- Kötözzük székhez a gyanútlan túrázót.

- Kínozzuk meg finom női ujjacskákkal.

- Vonjuk be az idősebb túratársakat is az edzésbe.

- Támadjunk fogkrémmel, dezodorral a megkötözött sporttársra. Dobáljuk meg kislabdákkal. Töltsünk kólát a szájába.

- Nézzük meg, hogy milyen víz folyik a zuhanyzóból. Ha kellően mocskos, kellően undorító, vegyük rá társunkat egy tányér zuhanyvíz elfogyasztására.

Ezzel gyakorlati útmutatónk végére értünk. Láthatjuk, hogy lehetőségeink tárháza kimeríthetetlen.

Azonban kellő felkészülés ellenére is előfordulhat, hogy a túrán kimerülünk. Ilyenkor rögtönzött módon fel kell tudnunk töltekezni, hogy tovább folytathassuk utunkat. Erre jó példa, ha egy alkalmas bokorba dobjuk túratársunkat.

A fenti edzésterv önzetlen közreadásával, mindenkinek további számos jó és sikeres túrát kívánok!