    Elment a madárka, üres a kalicka,
    azt üzente vissza, visszajő tavaszra.

    Ha tavaszra nem jő, búzapirulásra,
    ha még akkor sem jő, tudd meg sohasem jő.

    Madárkám, madárkám, csináltatok néked
    gyémántból kalickát, ezüstből padlócskát.

    Én es adok néked zsemlyecipót enned,
    zsemlyecipót enned, muskotálybort innod.

    Nem szoktam, nem szoktam kalickában lakni,
    kalickában lakni, padlócskán sétálni,

    zsemlyecipót enni, muskotálybort inni,
    csak szoktam, csak szoktam zöld erdőben járni.

    Zöld erdőben járni, fenyőmagot enni,
    fenyőmagot enni, gyöngyharmatot inni.