Előszó gyanánt

Megélések avagy az átélt élmények adják az élet ízét

Élményekkel van teli ez a könyv. Személyes, világ hátán megélt élményekkel.

A topikról

Az írások többsége először az Index Fórum Teljesítménytúra topikján volt olvasható. Történeteimben sok szereplőt ehhez a topikhoz kötődő nicknéven említek. A nick - aki esetleg nem tudná -, egy álnév, amivel internetes fórumokhoz lehet hozzászólni. Én az említett fórumon gyuri74 néven tűnök olykor-olykor fel.

A szép keresése

A világ olyan amilyen. Egyedül bolyongok benne. És belekapaszkodok mindenbe, ami szép. Mert nincs értelme máshogy.

Néha megállok faóriások előtt, és nézem őket, milyen gyönyörűek.

Szeretem a pillanat szépségéért szem sarkában összegyűlő könnycseppet.

Keresem a szépet. Néha megtalálom. Madarak röpülésében. A fák alakjában. Nyári eső szagában. Hajnal hasadásában. Lányok mosolyában. Egy-egy dalban. Virágokban. Folyók elfolyásában. Holdtöltében. Őzek félénk pillantásában. Álmaimban. Hó ropogásában. Jó beszélgetésekben. Gyümölcsök ízében. Erdei szaladásban. Sziklák hidegségében. Művészfilmek képkockáiban. Eldugott falvak utcácskáiban. Öregek tapasztaltságában. Felhők mozgásában. Fények játékában. Könyvek igazában. Túrák utáni elfáradásban.

Magyarként a világban

Ez a világ nekem háromszínű. Piros, fehér és zöld. Ez a föld nekem szent. Ez az ország nekem megszaggatott. Jöhet bármi e világra, én mindig büszke leszek arra, hogy magyar vagyok.

Nőkben is a szépet

A lány szépsége. A nő szépsége. Az asszony szépsége. A nőkben van valami semmi máshoz nem fogható szépség. Imádom az igazi nőiességet. A belülről fakadó, értelmes, kecses, minden mozdulaton átsütő igazi ellenállhatatlanságot.

Kimerevített pillanatok

A fényképek megőriznek egy pillanatot. Az elkapott pillanat művészetét jelenti nekem a fotózás. A soha többé meg nem ismétlődés kimerevítését. A megfelelő időben elkapott pillanat kinccsé lesz, elmerenghetővé teszi a pillanat múlandóságát, kielemezhetővé az amúgy örökké mozgó részleteket.

Dalok járnak fejemben

A szép mellett keresem a tisztát is. Összefügg, persze, hiszen a tiszta egyben szép is. Egy forrásból fakad mindkettő. A legőszintébb és a legtisztább hangokat számomra évtizede a magyar népzene nyújtja.

Imádom a hegedű bús-keserves hangját, és ahogy néha szinte halálra kínozzák. Szeretem a dalok egyszerűségével kifejezett el nem évülő igazságokat. A moldvai zene ütemesen doboló öreg nénijét. A betyárnóták betyárságát. Szeretem a muzsikaszó nélkül énekelt népdalok teret betöltő hatását. A koboz érces pengését, a tilinkó búgását. Összegyűjtöttem megannyi kedves dalomat is e könyvbe, amiket különböző előadóktól az évek során hallottam.

Teljesítménytúrázásról

Teljesítménytúra - első hallásra ez egy igen elvarázsolt szó. Olyasmi, ami annyira vadul hangzik, hogy kipróbálása többnyire eszébe se jut az embernek, mondván, hogy ennek már a neve is éppen eléggé rémisztő. Sokáig így voltam ezzel én is, de valamiért addig furdalta az oldalamat a kíváncsiság, hogy 2002 januárjában próbát tettem. És azóta szükségét érzem, hogy rendszeresen vegyek részt ilyen rendezvényeken.

Gondolom, mondanom sem kell, a teljesítménytúra, csakúgy, mint a hagyományos túra a természetben, erdőn-mezőn, hegyen-völgyön, patakokon (és néha településeken) át zajlik. A teljesítménytúra tulajdonképpen nem más, mint egy megadott útvonal adott időn belüli legyaloglása. Sokan futva teljesítik a távot, ami szintén megengedett, bár a teljesítménytúra nem verseny, a szintidőn belül célba érkezők mind egyformán teljesítői az adott túrának.

A gyalogos teljesítménytúrázás mellett létezik kerékpáros és vízi teljesítménytúra is, bár ez utóbbi igen ritka. (A kombinált teljesítménytúra pedig több sportágat vonultat fel. Ilyen volt a pár éve megszűnt BEAC Super 8 teljesítménytúra, ami 20 km evezésből, majd 60 km kerékpározásból, ezt követően 1 óra barlangjárásból, s végül 45 km-es gyalogtúrából állt. Az utóbbi időkben Magyarországon ehhez hasonló teljesítménytúrákat nem igazán találunk.)

Én a teljesítménytúrázással rokon sportnak érzem a tóátúszásokat, és az egyéb nyílt vízi hosszútávúszásokat. Hasonló, lélekben megbúvó egészséges(?) őrültség szükséges mindkettőhöz.

Nem tagadhatom le, hogy a felsoroltak közül szívemhez legközelebb a gyalogos teljesítménytúrák állnak. A továbbiakban erről lesz szó. De ahelyett, hogy itt túl mélyen belemennénk a teljesítménytúrázás elméletébe, nézzünk inkább egy kis szócikk-gyűjteményt a legfontosabb fogalmakkal, amikből képet alkothatunk egy sokak számára kedves, természetközeli világról, egyfajta mindig pörgős életmódról.

Gyalogos teljesítménytúrázással kapcsolatos rövid fogalommagyarázat:

Táv - A túra hossza km-ben.
Szintemelkedés - A túrán összesen ennyi métert kell felfelé menni.
Szintidő - A túra teljesítésére felhasználható idő.
Igazoló füzet - Többnyire tartalmazza az útvonalleírást, térképvázlatot, és az igazolások is ebbe kerülnek.
Nevezés - A teljesítménytúrákra nevezni kell nevezési lap kitöltésével, és nevezési díj befizetésével.
Ellenőrző pont - Az ellenőrző pontokon pecsételnek az igazoló füzetünkbe.
Frissítő pont - Olyan ellenőrző pont, ahol enni-inni is adnak a szervezők.
Pontőr - Az ellenőrző pontok "személyzete". Ő pecsétel az igazoló füzetünkbe.
Díjazás - A teljesítésért adott elismerés. Általában emléklap (vagy oklevél) és kitűző (vagy jelvény).
Körtúra - Olyan túra, amelynek rajtja és célja megegyezik.
Csomagmegőrzés - Körtúrán vigyáznak a holminkra, ha kérjük.
Csomagszállítás - A csomagjainkat átszállítják a rajthelyről a célba. Általában fizetni kell érte.
Szolgáltatás - Tömören a szervezők kedvessége. Minden, amit a résztvevők kapnak, illetve igényelhetnek. Frissítő pontok, étel-ital, szálláslehetőség, zuhanyzás, csomagszállítás, csomagmegőrzés.
Szalagozás - Egyfajta útvonal kijelölés. Ott használják, ahol egyáltalán nincsenek, vagy ritkák a turistajelzések. Ilyenkor fákra-bokrokra kötött szalagok segítik az útvonal követését.
Kavarás - Eltévedés, bolyongás, a túra útvonalának keresése.
Kispistázás - Szabálytalan útvonal-rövidítés.
Duplázás - Egy nap, vagy egy hétvégén két teljesítménytúra sikeres teljesítése.

Szót kell még keríteni az időjárás-tényezőre is. Nagyon extrém időnek kell ahhoz lenni, hogy egy teljesítménytúrát ne tartsanak meg. Lehet eső, szél, hó, jég, az elszántak nem rettennek meg, mint ahogy a mondás is tartja: Nincs rossz idő, csak rossz turista.

Egy teljesítménytúrát háromféleképp fejezhetünk be:
1. Sikeres teljesítés (Ha szintidőn belül beérünk a célba, és minden ellenőrző ponton begyűjtöttük az igazolást.)
2. Szintidőn túli célba érés (Ha a távot ugyan leküzdöttük, de nem volt elég a megadott szintidő.)
3. Feladás (Ezt ne mondjuk el senkinek...)

Sajnos ifjúkorom teljesítménytúrázás nélkül szaladt el. Így utólag úgy érzem, hogy sajnos, mert nekem rengeteg látványt, élményt ad a túrázás, és segít mindjobban megismernem ezt az országot. Állítom, hogy több élményt kaptam 3 teljesítménytúrázással tarkított év alatt, mint az előző 20 év alatt. A legizgalmasabb, hogy olyan helyekre vezetnek el a teljesítménytúrák, ahová amúgy eszembe se jutna elmenni. (Például egy teljesítménytúra alkalmával átgyalogoltam a magyar-szlovén határon, míg egy másik alkalommal a Kiskörei vízi erőműben vezettek körbe minket, hogy csak a legkülönlegesebbeket említsem.)

A legtöbb túrán igényelhetünk előtte és utána szállást, viszonylag kedvező áron, bár ehhez hozzátartozik, hogy legtöbbször általános iskolák tornatermében rakjuk le a hálózsákjainkat. Viszont így lehetőség nyílik távolabb fekvő vidékeket is felkeresni egy-egy jó túra miatt. És én imádom a kis, eldugott falvakat is, az ottani házakat, templomokat, embereket. És jó az elfáradás is, túra után a másnapi pihenés.

Minden szombaton van valahol az országban teljesítménytúra, néha több is esik egy napra. Olykor vasárnap és ünnepnap is találunk ilyen időtöltési lehetőséget. Az aktuális túranaptárt könyv formában szerezhetjük be, de az interneten is megtalálhatjuk a Teljesítménytúrázók Társaságának honlapján, ttt.tr.hu címen. De kik is szerveznek teljesítménytúrákat, és miért? Gyakran olyan embereket találunk a szervezők között, akik maguk is rendszeres résztvevői a teljesítménytúráknak. A miértre pedig leginkább ez lehet a válasz: Aki sokat jár teljesítménytúrázni, annak előbb-utóbb eszébe jut, hogy ő is tud számtalan jó helyet, útvonalat lakhelye körül, vagy az ország-világ más pontján, amit szívesen megmutatna a többi teljesítménytúrázónak. Ez és általában hiányérzetek hozzák létre a túrákat. Pl. nekem hiányzott egy éjszakai teljesítménytúra a Mátrában, mivel a túranaptár ilyenről nem írt, és volt egy-két kedvenc helyem is a hegységben. Hát kitaláltuk és megrendeztük a Mátrai Csillagok Éjszakai Teljesítménytúrát a Kékes Turista Egyesülettel, amit a továbbiakban minden évben szeretnénk megrendezni.

Az utóbbi években, jártamban-keltemben megtapasztaltam, hogy ez az ország gyönyörű. És (sajnos) azt is, hogy ez az ország egy szemétdomb. Megtapasztaltam, hogy ezek a lányok szépek. És azt is, hogy ezek a lányok tényleg szépek.

Szőke György
gyuri74@freemail.hu